ปัจจัยภายในกดดัน
ดัชนีตลาดหลักทรัพย์ฯ วานนี้ที่ปิดลบ (-7.62 จุด ปิด 1,27.34 จุด)
14 ก.ย. 2563

ลูบคมตลาดทุน : ธนะชัย ณ นคร
ดัชนีตลาดหลักทรัพย์ฯ วานนี้ที่ปิดลบ (-7.62 จุด ปิด 1,27.34 จุด)
ต้องยอมรับว่ามาจากปัจจัยภายในล้วน ๆ จริง
ก่อนหน้านี้ แม้ “ภากร ปีตธวัชชัย” กรรมการและผู้จัดการ ตลาดหลักทรัพย์แห่งประเทศไทย และบรรดานักวิเคราะห์หลักทรัพย์ จากบริษัทหลักทรัพย์หลายแห่ง
จะบอกว่า ปัจจัยต่างประเทศ จะมีอิทธิพลต่อตลาดหุ้นไทยมากกว่าปัจจัยภายในประเทศ
แต่ก็น่าจะมีข้อยกเว้นบ้างแหละ
เพราะวานนี้ ตลาดหุ้นฝั่งยุโรป ขณะกำลังเขียนต้นฉบับ ต่างอยู่ในแดนบวกทั้งหมด
ตลาดหุ้นเอเชีย ต่างก็ปิดในแดนบวกทั้งหมดเช่นกัน (ยกเว้นสิงคโปร์) และดาวโจนส์ฟิวเจอร์บวกอยู่กว่า 260 จุด (+0.94%)
ส่วนของไทยลงมาปิดในแดนลบซะอย่างนั้น
นักวิเคราะห์ต่างยอมรับว่า ปัจจัยกดหุ้นไทยวานนี้ มันมาจากภายในประเทศจริง ๆ
มีทั้งแรงกดดันจากการชุมนุมทางการเมืองวันที่ 19 ก.ย.นี้
ตำแหน่งรัฐมนตรีว่าการกระทรวงการคลัง (คนใหม่) ยังไม่ปรากฏความชัดเจน และอีกประเด็นสำคัญคือ ความล่าช้าของงบประมาณปี 64
ทั้งหมดนี้ ทำให้กระทบต่อความเชื่อมั่นและบรรยากาศการลงทุน
อย่างที่รับทราบกัน
นักลงทุนนั้น “ชอบความชัดเจน”
ดังนั้น อะไรที่ยังไม่ชัดเจน มีความคลุมเครือ
นักลงทุนจะเลือก “ปรับพอร์ต” หันมาถือ “เงินสด” กันมากขึ้น หรือนำเงินไปพักยังสินทรัพย์ปลอดภัยไว้ก่อน เพื่อปรับลดความเสี่ยงด้านการลงทุน
นอกเหนือจากปัจจัยลบที่บอกมาแบบคร่าว ๆ แล้ว
ในประเทศยังขาด “แรงขับเคลื่อน” ใหม่ ๆ เข้ามาช่วยดันดัชนีอีกด้วย
อย่างมาตรการกระตุ้นเศรษฐกิจรอบใหม่ ที่เป็นการกระตุ้นการบริโภคที่ชื่อว่า “คนละครึ่ง” ของรัฐบาล
มาตรการนี้ยังไม่ได้ออกมาเป็นรูปร่าง
รู้แต่เพียงว่าคล้าย ๆ “ชิม ช้อป ใช้” เพียงแต่ครั้งนี้ เงินจะเข้าไปอยู่กับร้านค้าขนาดเล็กมากขึ้น
แต่ทั้งหมดนี้ คงต้องติดตามกันต่อไปว่า หน้าตามาตรการที่แท้จริงเป็นอย่างไร
นี่ก็เป็นอีกเรื่องที่นักลงทุนปูเสื่อนั่งรอดูอยู่
เมื่อมีแต่ปัจจัย (ในประเทศ) ลบกดดัน และยังไม่มีแรงขับเคลื่อนใหม่เข้ามา
ทิศทางตลาดหุ้นไทยจึงยังซึม ๆ ไปแบบนี้
ย้อนกลับไปดูเมื่อวันที่ 20 ส.ค.ที่ผ่านมากันอีกครั้ง ที่ดัชนีปิดหลุดระดับ 1,300 จุด (1,296.79 จุด)
วันถัดมา ก็ยังปิดต่ำกว่า 1,300 จุดอีก (1,299.26 จุด)
หลังจากนั้น ดัชนี สามารถขึ้นมายืนเหนือ 1,300 จุดได้ และขึ้นมาปิดสูงสุด 1,326.81 จุด เมื่อวันที่ 27 ส.ค. 63
หลังจากนั้น ดัชนีตลาดหุ้นไทยค่อย ๆ ปรับลงมาเรื่อย ๆ และมาปิดตลาดหลุด 1,300 จุดอีกครั้ง เมื่อวันที่ 8 ก.ย.ที่ผ่านมา (ปิด 1,293.80 จุด)
ผ่านมาถึงวานนี้ ดัชนีปิดต่ำกว่า 1,300 จุด มา 5 วัน (ทำการ) แล้ว
นักวิเคราะห์บางคนให้แนวรับ แบบเผื่อ ๆ ไว้ที่ระดับ 1,250 จุด หรือไม่น่าจะลงไปต่ำกว่านี้มากนัก
เหตุผลคือ ถึงอย่างไร ตลาดหุ้นไทย ก็ยังเป็นสินทรัพย์ต่อการลงทุนระยะยาวที่ดีอยู่ (เลือกลงทุนหุ้นให้ถูกตัว) เพราะ “ดอกเบี้ย” จะยังคงอยู่ในระดับต่ำไปอีกนานอย่างแน่นอน
ล่าสุด สัญญาณ RSI ที่บ่งบอกว่า เข้าสู่ภาวะ “เข้าเขตขายมากเกินไป” หรือ Oversold
อาจทำให้ดัชนีรีบาวด์ทางเทคนิคได้บ้าง
เพราะ 10 วันย้อนหลัง หุ้นปิดแดนลบ 9 วัน (-64.75 จุด) และบวกเพียง 1 วัน (+10.31 จุด)
ผสมกับหากมาตรการกระตุ้นบริโภคที่ออกมาใหม่
ชื่อรัฐมนตรีคลังแล้วเสร็จ (นักลงทุนยอมรับ)
ดัชนีน่าจะดีดกลับได้บ้าง